DOI: 10.14457/tu.the.2019.346
title: แผนธุรกิจโรงพยาบาลสัตว์จอมทอง

description: จากสภาพสังคมและวิถีชีวิตของคนในปัจจุบันที่เปลี่ยนแปลงไป การก้าวเข้าสู่สังคมผู้สูงอายุ ทัศนคติการใช้ชีวิตคู่ การวางแผนสร้างครอบครัว ซึ่งทำให้ผู้คนหาสิ่งมาเติมเต็มความรักและความเหงาส่วนที่หายไปเหล่านั้นซึ่งสัตว์เลี้ยงก็เป็นหนึ่งในนั้น เริ่มมีการเลี้ยงสัตว์เลี้ยงโดยให้ความรักความใส่ใจเสมือนเป็นหนึ่งสมาชิกในครอบครัว จากปัจจัยหลาย ๆ อย่างข้างต้นล้วนแต่มีผลทำให้ธุรกิจที่เกี่ยวกับสัตว์เลี้ยงมีอัตราการเติบโตที่ดีขึ้นอย่างต่อเนื่อง ซึ่งมีการคาดการณ์ว่าธุรกิจที่เกี่ยวกับสัตว์เลี้ยงมีอัตราการเติบโตเฉลี่ยปีละ 10% โดยไม่ได้รับผลกระทบทางเศรษฐกิจหรือการเมืองเหมือนธุรกิจอื่น ๆ ทำให้มูลค่าตลาดธุรกิจสัตว์เลี้ยงมีมูลค่าถึง 3.2 หมื่นล้านบาท โดยแบ่งสัดส่วนธุรกิจสัตว์เลี้ยงเป็น ธุรกิจอาหารสัตว์ 45% ธุรกิจบริการสัตว์เลี้ยง เช่น โรงพยาบาลสัตว์ ที่พัก สปา 32% และธุรกิจอุปกรณ์สัตว์เลี้ยง 23% จากเหตุผลดังกล่าวข้างต้น ผู้จัดทำจึงเห็นโอกาสในการทำธุรกิจเกี่ยวกับสัตว์เลี้ยง ทำให้เกิดแนวคิดแผนธุรกิจโรงพยาบาลสัตว์จอมทองขึ้นมา เพื่อตอบสนองความต้องการของผู้บริโภคที่มีมากขึ้น ซึ่งในการให้บริการด้านการแพทย์ของสัตว์เลี้ยงเป็นด้านที่มีความสำคัญและมีความจำเป็นสำหรับผู้บริโภคที่มีสัตว์เลี้ยง โดยโรงพยาบาลสัตว์จอมทองตั้งอยู่ในเขตจอมทอง พื้นที่ฝั่งธนบุรีของกรุงเทพมหานคร ซึ่งในพื้นที่นี้ยังไม่มีสถานพยาบาลสัตว์ขนาดใหญ่และมีบริการที่หลากหลายมากนัก จึงสามารถสร้างความได้เปรียบทางการแข่งขันในพื้นที่เขตจอมทองได้กลุ่มลูกค้าเป้าหมายคือ กลุ่ม Pet Lover เป็นกลุ่มผู้ที่มีสัตว์เลี้ยงและอาศัยอยู่ในพื้นที่เขตจอมทอง มีพฤติกรรมในการเลี้ยงสัตว์เหมือนเป็นสมาชิกในครอบครัว มีความใส่ใจและสนใจในตัวของสัตว์เลี้ยง รวมถึงมีความสามารถในการจ่ายค่าใช้จ่ายของสัตว์เลี้ยงได้ในระดับหนึ่ง โดยจากการวิจัยตลาดพบว่าสิ่งที่กลุ่มลูกค้าเป้าหมายนี้ให้ความสำคัญมากที่สุดในการเลือกใช้บริการสถานพยาบาลสัตว์คือความสะดวกในการใช้บริการ โรงพยาบาลสัตว์จอมทองจึงยึดแนวคิดด้านความสะดวกเป็นแนวคิดหลักในการออกแบบการให้บริการภายในโรงพยาบาลสัตว์ อีกทั้งโรงพยาบาลสัตว์จอมทองยังวางตำแหน่งทางการตลาดโดยยึดด้านความสะดวกในการใช้บริการที่สุงกว่าคู่แข่งทางตรงคือคู่แข่งในพื้นที่เขตจอมทอง และด้านราคาให้มีความสมเหตุสมผลกับการบริการที่มอบให้ คืออยู่ในระดับเดียวกับคู่แข่งทางตรง โดยใช้กลยุทธ์ด้านราคาแบบ Customer-Based Pricing คือการตั้งราคาโดยพิจารณาจากการรับรู้คุณค่าของลูกค้า การมีบริการที่แตกต่างและลูกค้าเห็นคุณค่าจะสามารถตั้งราคาที่สูงขึ้นมาได้แต่จะไม่เกินราคาภายในใจของลูกค้า ส่วนกลยุทธ์ด้านการส่งเสริมการตลาดในช่วงแรกจะเน้นด้านการสร้างการรับรู้ให้กับกลุ่มลูกค้าเป้าหมาย เนื่องจากเป็นธุรกิจเปิดใหม่ จากนั้นจะเป็นการรักษาฐานลูกค้าให้มีจำนวนการใช้บริการที่มากขึ้น และทำให้ลูกค้ามีความจงรักภักดีกับโรงพยาบาลสัตว์จอมทองต่อไป นอกจากนั้นเนื่องจากการพัฒนาเทคโนโลยีในปัจจุบันที่มีการเติบโตอย่างรวดเร็ว ทำให้โรงพยาบาลสัตว์จอมทองสามารถนำเทคโนโลยีต่าง ๆ มาปรับใช้ให้เข้ากับยุคสมัยที่เปลี่ยนแปลงไป และเพื่อเพิ่มประสิทธิภาพในการให้บริการและการบริหารกิจการให้ดียิ่งขึ้นได้อีก เช่น ช่องทางการสื่อสาร ระบบคลังสินค้า เป็นต้นด้านการเงินบริษัทใช้เงินลงทุนเริ่มต้น 7,000,000 บาท โดยมีสัดส่วนระหว่างหนี้สินต่อเจ้าของ (D/E Ratio) 0.75 ในส่วนของหนี้สินเป็นการกู้ยืมระยะยาวกับธนาคารกสิกรไทยและในส่วนของเจ้าของเป็นการออกหุ้นสามัญ ซึ่งบริษัทมีต้นทุนเฉลี่ยน้ำหนัก (WACC) เท่ากับร้อยละ 7.94 มีมูลค่าปัจจุบันสุทธิ (NPV) เท่ากับ 359,334.61 บาท โดยมีอัตราผลตอบแทนจากโครงการ (IRR) อยู่ที่ 9.72% และมีระยะเวลาคืนทุนอยู่ที่ 4.14 ปี จากการวิเคราะห์ความเป็นไปได้ สามารถสรุปได้ว่า โรงพยาบาลสัตว์จอมทองเป็นธุรกิจที่มีความน่าสนใจในการลงทุน นอกจากนี้โรงพยาบาลสัตว์จอมทองได้กำหนดแผนฉุกเฉิน (Contingency Plan) เพื่อรองรับสถานการณ์ที่ไม่เป็นไปตามคาดการณ์ไว้ที่อาจเกิดขึ้นได้ในอนาคต ซึ่งจะช่วยให้โรงพยาบาลสัตว์จอมทอง สามารถแก้ไขปัญหาและดำเนินธุรกิจได้อย่างมั่นคง